For os danskere er det svært at forstå. I hvert fald for danskere over 40 år – og for danskere over 60 år er det ufatteligt.

Nemlig at der ingen interesse er overhovedet for at samle det stolte nationalklenodie Bang & Olufsen i Struer op, pudse det af, give det mere power på verdensmarkederne og så ellers få ført B&O-produkterne frem til tidligere tiders storhed. Men glem det, det løb er kørt for længst. B&O er alt for lille til at være stor.

»Men glem det, det løb er kørt forlængst. B&O er alt for lille til at være stor.«

Sandheden er, at B&O overskred sidste salgsdato for fire, fem, seks år siden – i hvert fald som selvstændig virksomhed. Forsøgene på at sælge Struer-virksomheden ind i en større og stærkere koncern har været forsøgt – uden held. B&O-ledelsen med formand Ole Andersen i spidsen må tage sin del af ansvaret. Timingen er kikset. Nu skal der mirakler til at redde B&O.

Fyringer og udskiftninger på topchefposten, fire nedjusteringer på et år og en smadret aktiekurs taler sit tydelige sprog. Den samlede markedsværdi af B&O på børsen er presset helt ned i blot 1,7 mia. kroner. Dermed er værdien af B&O i handel og vandel sandsynligvis mindre end værdien af brandet alene. Giver det mening? Nej, men det fortæller historien om B&Os økonomiske status.

Hvad værre er: For blot to måneder siden oplyste B&O, at virksomheden forventede positive, frie pengestrømme i forbindelse med det samlede regnskab for 2019/2020. Nu lyder den forventning på et minus i størrelsesordenen 100 til 150 mio. kroner.

Det indikerer, at der er noget ravruskende galt med overblikket og den finansielle styring i B&O. Et så voldsomt indhug i de rigtige menneskepenge kan bevirke, at B&O snart igen må ud på markedet og enten hente frisk kapital eller øge belåningen. Manglende likviditet kan være dødbringende for en virksomhed.

»Værdien af B&O i handel og vandel er sandsynligvis mindre end værdien af brandet alene.«

B&O oplyser, at virksomheden på kapitalmarkedsdagen i april vil præsentere en treårsplan. Spørgsmålet er imidlertid, om de store aktionærer vil vente så længe med at få mere klarhed. Største aktionær er det kinesiske Sparkle Roll med 15 procent. Denne investor synes dog helt at have mistet interessen for at lave noget større med B&O.

Væsentlig for B&Os overlevelse er derfor vores allesammens pensionsfond, ATP, som har 12 procent, Augustinusfonden med seks procent og Færchfonden med fem procent. Der er mange og gode følelser for B&O, men følelsen alene gør det ikke.

Alle vil nu kigge mod Hillerød, hvor ATP har domicil. Lidt forenklet sagt sidder din og min pensionsopsparing med B&Os overlevelse i hænderne. På trods af den stærke, nationale følelse for B&O skal ATP foretage en klinisk, økonomisk overvejelse.

Direktør i ATP Bo Foged. Fold sammen Læs mere Læs mere

Centralt i B&Os overlevelseskamp står selvfølgelig formand Ole Andersen, som netop er gået ind i sit 10. år som formand. Ingen tvivl om, at Ole Andersen har brugt uforholdsmæssigt mange kræfter og i øvrigt hyret dyre konsulenter ind for at komme med løsninger. Og ingen tvivl om, at Ole Andersen har forsøgt at sælge B&O. Men enten har byderne ikke været der, eller formanden har misset timingen.

De næste måneder vil handle om, hvorvidt B&O med topchef og formand kan blive enige med de store aktionærer om en ny treårsplan. Ole Andersen vil sandsynligvis være fredet i denne periode, men kan virksomhedens ledelse og dens største aktionærer ikke finde hinanden, så må formanden gå. Der er vi nok næppe endnu.

En fyring af Ole Andersen på nuværende tidspunkt risikerer at skabe endnu mere usikkerhed om virksomheden Bang & Olufsen, hvis brandværdi er mere værd end virksomhedens værdi. Timeglasset er ved at rinde ud i Struer.

Jens Chr. Hansen er Berlingskes erhvervskommentator